Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 424/13)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Rheinisches Zuckerrübenkraut“ / „Rheinischer Zuckerrübensirup“ / „Rheinisches Rübenkraut“

ES Nr. PGI-DE-0717-AM01 – 2020 3 31

SKVN ( ) SGN (X)

1. Pareiškėjų grupė ir teisėtas interesas

Asociacijos pavadinimas Schutzgemeinschaft Rheinischer Zuckerrübensirup / Rheinisches Apfelkraut (Produkto „Rheinischer Zuckerrübensirup“ / „Rheinisches Apfelkraut“ apsaugos asociacija) Adresas Wormersdorfer Straße 22-26, 53340 Meckenheim Šalis Vokietija El. pašto adresas (-ai) info@sg-zuckerruebensirup-apfelkraut.de

2. Valstybė narė arba trečioji šalis

Vokietija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☐ Gamybos metodas

☒ Ryšys su geografine vietove

☐ Ženklinimas

☐ Kita [patikslinti]

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

Pakeitimas

Dabartinis tekstas: „— Geležies ne mažiau kaip 4 mg/100 g“.

Prašomas pakeitimas: geležies kiekio nuoroda turėtų būti visiškai išbraukta.

Paaiškinimas

Kaip matyti iš pastaraisiais metais atliktų tyrimų, pradinėje specifikacijoje nurodytą geležies kiekio vertę iš dalies lėmė prie runkelių prilipusios molio ir dirvožemio dalelės (kurios vėliau runkelius verdant ir filtruojant jų sultis jokios neigiamos įtakos galutinio produkto kokybei neturėjo). Tuo metu molio ir dirvožemio dalelių nebūdavo galima pašalinti dėl techninių priežasčių ir jos kartu su cukriniais runkeliais patekdavo į cukrinių runkelių sirupo gamybos procesus. Be to, dėl oro sąlygų geležies kiekis kasmet labai svyruoja.

Visgi, patobulėjus gamybos procesui, dabar nuo runkelių įmanoma pašalinti gerokai daugiau molio ir dirvožemio dalelių. Tai reiškia, kad geležies kiekis sumažėjo.

Tolesnis šio proceso optimizavimas yra vienas iš produkto gamintojų tikslų. Tačiau tai taip pat reiškia, kad 100 g produkto ne visada gali būti užtikrinamas ne mažesnis kaip 4 mg geležies kiekis. Todėl geležies kiekio vertę reikėtų išbraukti.

Ryšys su geografine vietove

Pakeitimas

2 skirsnio „Produkto ypatumai“ pirmoji pastraipa

Dabartinis tekstas: „Dėl tradicinio, tausojamojo, gamybos vietovėje per ilgą laiką įsitvirtinusio gamybos būdo galutiniame produkte išlieka vertingi mineralai, kaip antai magnis ir geležis. Be to, produkte yra kalio ir folio rūgšties (tiesa, pastarosios kiekis svyruoja ir laikui bėgant mažėja). Jis gaminamas be jokių priedų.“

Prašomas pakeitimas (išbrauktos teksto dalys, kuriose minima geležis ir folio rūgštis):

„Dėl tradicinio, tausojamojo, gamybos vietovėje per ilgą laiką įsitvirtinusio gamybos būdo galutiniame produkte išlieka vertingi mineralai, kaip antai magnis. Jame taip pat yra kalio. Produktas gaminamas be jokių priedų.“

Paaiškinimas

Dėl geležies vertės žr. paaiškinimą b punkte.

Dėl nuorodos į folio rūgštį: teikiant paskutiniąją pakeitimo paraišką folio rūgšties vertė iš produkto aprašymo (b punkto) jau buvo išbraukta, nes iš tyrimų, atliktų įregistravus produkto pavadinimą, buvo matyti, kad pagaminus produktą folio rūgšties kiekis jame tolygiai natūraliai mažėja. Taip yra todėl, kad folio rūgštis suyra.

Folio rūgšties nustatymo tyrimas nebeatliekamas, nes tokie tyrimai, atsižvelgiant į specifikacijos reikalavimus, būtų nebūtini. Ilgai laikant produktą folio rūgšties kiekis bet kuriuo atveju visada mažėja ir galiausiai medžiagos nebelieka, todėl ją nurodyti netikslinga.

BENDRASIS DOKUMENTAS

„Rheinisches Zuckerrübenkraut“ / „Rheinischer Zuckerrübensirup“ / „Rheinisches Rübenkraut“

ES Nr. PGI-DE-0717-AM01 – 2020 3 31

SKVN ( ) SGN (X)

1. [SKVN arba SGN] Pavadinimas (-ai)

„Rheinisches Zuckerrübenkraut“ / „Rheinischer Zuckerrübensirup“ / „Rheinisches Rübenkraut“

2. Valstybė narė arba trečioji šalis

Vokietija

3. Žemės ūkio produkto arba maisto produkto aprašymas

3.1. Produkto rūšis

1.6 klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

Natūralios, koncentruotos šviežiai nuimtų cukrinių runkelių sultys be augalinių skaidulų ir priedų.

— Išvaizda: tamsiai rudas, labai klampus sirupas

— Skonis: saldus salyklo

— Kvapas: salsvas salyklo ir karamelės

— Galutinis cukraus kiekis (su ± 3 % paklaida): sacharozės – 33 %, gliukozės – 17 %, fruktozės – 16 %

— Brikso vertė – ne mažesnė kaip 78 °

— pH vertė – 4,4–5,0

— Vandens kiekis – ne daugiau kaip 22 %

— Magnio – ne mažiau kaip 60 mg/100 g

— Kalio – ne mažiau kaip 50 mg/100 g

— Į „Zuckerrübenkraut“ (cukrinių runkelių sirupą) nededama jokių priedų. Produktas gaminamas runkelių derliaus laikotarpiu nuo vėlyvos vasaros iki pavasario. Tradicinis, tačiau prie dabartinių maisto įstatymų reikalavimų pritaikytas gamybos procesas sudarytas iš šių etapų:

— žaliavos priėmimas / kokybė: atvežami šviežiai nuimti runkeliai,

— tikrinimas priimant žaliavą: nustatomas cukraus kiekis, kad būtų galima nustatyti reikiamus gamybos parametrus (temperatūrą, virimo trukmę ir kt.). Apžiūrima, kiek ant runkelių yra dirvožemio ir lapų likučių,

— žaliavos laikymas: laikoma trumpai, ir pas ūkininkus, ir perdirbimo vietoje; derliaus nuėmimo ir tiekimo laikas derinamas,

— apdorojimas prieš tolesnį apdirbimą ir perdirbimą: runkeliai nuplaunami, nuo jų pašalinami lapų likučiai, žemė ir akmenys, tada dar kartą nuplaunami plovimo įrenginyje,

— perdirbimas: perdirbama geografinėje vietovėje. Runkeliai perdirbami sveiki arba susmulkinti. Misa kelias valandas kaitinama ar lėtai verdama. Išvirus svarbu ją palikti pakankamai pastovėti. Virimo trukmė ir temperatūra nustatoma laikantis gamybos tradicijų. Išvirusi runkelių masė dideliu spaudimu slegiama, kad išbėgtų sultys. Iš jų filtravimo įrenginiuose pašalinamos beveik visos kietosios dalelės ir jau skaidrios sultys patenka į garintuvą. Jame veikiant vakuumui iš skaidrių sulčių pamažu išgarinamas vanduo. Sausųjų medžiagų kiekio Brikso vertė galutiniame produkte yra ne mažesnė kaip 78 °. Prieš sandėliuojant atliekama galutinio produkto pH vertės, spalvos, sacharozės, fruktozės, gliukozės, sausųjų medžiagų analizė perdirbimo įmonėje, taip pat atliekami reguliarūs patikrinimai nepriklausomose laboratorijose. Pagamintas cukrinių runkelių sirupas supilamas į rezervuarus ir iš jų gali būti imamas fasuoti.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Visi žaliavai naudojami cukriniai runkeliai turi būti išauginti nustatytoje geografinėje vietovėje.

Cukrinių runkelių sirupas tradiciškai gaminamas tik iš regiono augintojų užaugintų cukrinių runkelių.

3.4. Specialūs gamybos veiksmai, atliktini nustatytoje geografinėje vietovėje

Visas gamybos procesas vyksta geografinėje vietovėje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

—

4. Glaustas geografinės vietovės apibūdinimas

Reino kraštas. Šiaurės Reine-Vestfalijoje – Kelno administracinė apskritis (išskyrus Oberbergo rajoną), Diuseldorfo administracinės apskrities rajonai – Metmano rajonas, Diuseldorfo miestas, Reino rajono Noisas, Menchengladbacho miestas, Fyrzeno rajonas, Krėfeldo miestas, Klėvės rajonas, Vėzelio rajonas; Reino krašte-Pfalce – Arveilerio rajonas ir Majeno-Koblenco rajonas.

5. Ryšys su geografine vietove

Geografinės vietovės ypatumai

Cukrinių runkelių sirupo virimo tradicija Reino krašte gyvuoja šimtmečius, jo gamyba ir skonis nuolat tobulinami, o žinios perduodamos iš kartos į kartą. Runkelių auginimas XIV ir XV a. amžiuose buvo neatskiriama valstiečių ūkinės veiklos dalis, o nuo XV a. Reino krašte runkeliai priskirti „mažajai dešimtinei“, kurią valstiečiai turėjo mokėti senjorams. XVII a. pradžioje dėl Trisdešimties metų karo kilus badui paaiškėjo, kad runkelių auginimas paprastesnis ir jų derlius didesnis negu javų. Kai kuriose vietovėse, ypač Reino krašte, kur neramumų buvo mažiau, augintos salstelėjusio skonio ropės, kurioms reikia daugiau priežiūros.

Nuo kada tiksliai Reino krašte gaminamas cukrinių runkelių sirupas, šiandien nustatyti neįmanoma, tačiau tikėtina, kad šis produktas žinotas jau XVIII a. Cukrinių runkelių sirupo gamybos centras buvo Žemutinio Reino apylinkėse. Apie 1860 m. Prūsijoje veikė 309 cukrinių runkelių sirupo gamyklos, iš jų 63 – vien Grėvenbroicho apskrityje. Iš pradžių sirupas gamintas iš paprastųjų runkelių ar netgi morkų, XIX a. – iš „Lanker Rübe“, Žemutinio Reino apylinkėse paplitusios paprastųjų runkelių rūšies, o XIX a. antroje pusėje – jau iš cukrinių runkelių. Kelno prekybos rūmų metraščiuose rašoma, kad apie 1870 m. kasmet būdavo pagaminama 6 000–10 000 tuometinių centnerių (300 ir 500 tonų) cukrinių runkelių sirupo.

Cukrinių runkelių sirupas taip pat yra svarbi tradicinė daugelio tipiškų Reino krašto receptų, pavyzdžiui, Reino krašto marinuotos mėsos kepsnio „Rheinischer Sauerbraten“ ar tradicinių Acheno sausainių „Aachener Printen“, sudedamoji dalis. Ilga cukrinių runkelių sirupo gamybos tradicija Reino krašte atsispindi ir kalboje: vietos gyventojai šį sirupą vadina „Rübenkraut“, anksčiau – „Rüöwenkrut“ ar „Röbenkraut“. Šis pavadinimas tebevartojamas ir suprantamas ne tik Reino krašte. Kol dar nežinota, kad iš runkelių galima išgauti cukrų, jie vartoti kaip daržovė (vok. taip pat Kraut). Todėl ir iš runkelių gaminamas sirupas tebevadinamas „Rübenkraut“, kaip ir obuolių sirupas – „Apfelkraut“.

Bertoldo Bloko knygos „Cukrinių runkelių sirupas. Gamyba, vertinimas, vartojimas“ (Block, Berthold: Rübensirup. Seine Herstellung, Beurteilung und Verwendung, Leipcigas, 1920) 2 paveikslėlyje matyti, kad cukrinių runkelių sirupo fabrikai (juodai nuspalvinti apskritimai) daugiausia susitelkę Reino krašte. Cukraus fabrikai buvo pasiskirstę po visą Vokietijos imperiją, tik Reino krašte jų buvo labai nedaug. Tačiau čia kaip niekur kitur veikė daugybė cukrinių runkelių sirupo fabrikų. Ir šiandien šis sirupas Reino krašte gaminamas dideliais kiekiais.

Produkto ypatumai

Dėl tradicinio, tausojamojo, gamybos vietovėje per ilgą laiką įsitvirtinusio gamybos būdo galutiniame produkte išlieka vertingi mineralai, kaip antai magnis. Jame taip pat yra kalio. Produktas gaminamas be jokių priedų.

Produktą dėl jo unikalaus ryškaus saldaus salyklo skonio, kuris, kaip ir salsvas salyklo ir karamelės kvapas, atsiranda dėl tausojamojo gamybos būdo, puikiai tinka vartoti ne tik kaip duonos užtepą, bet ir kaip skonį suteikiantį priedą verdamiems ir kepamiems patiekalams.

Produktas jau seniai gerai žinomas ir turi gerą vardą ne tik Reino krašte, bet ir už jo ribų. Produktas žinomas ir turi gerą vardą dėl ilgos savo istorijos geografinėje vietovėje.

Priežastinis geografinės vietovės ir produkto, kuriam suteikta SKVN, kokybės ar savybių arba geografinės vietovės ir kurios nors produkto, kuriam suteikta SGN, savybės, gero vardo ar kitos ypatybės ryšys

Produktas turi labai gerą vardą dėl savo geografinės kilmės.

Cukrinių runkelių sirupas Reino krašte išrastas ir nuo to laiko čia gaminamas. Jis gaminamas ir visada gamintas tik iš Reino krašte išaugintų cukrinių runkelių. Gerą produkto vardą visų pirma lemia iš gamybos vietovės kilusi žaliava. Neatskiriama produkto autentiškumo dalis yra vienintelės naudojamos žaliavos – cukrinių runkelių – vietinė kilmė.

Cukrinių runkelių sirupas tebegaminamas beveik taip pat kaip praėjusiais šimtmečiais. Visada naudoti tik runkeliai iš nurodytos vietovės, todėl, kaip matyti iš pridedamo žemėlapio, ir cukrinių runkelių sirupo fabrikai telkėsi Reino krašte. Ir šiandien Reino krašte sodinama daug cukrinių runkelių – daugiausia cukrui, tačiau nemaža dalis ir sirupui gaminti.

Cukrinių runkelių sirupas tradiciškai gaminamas tik iš regiono augintojų užaugintų cukrinių runkelių. Jie auginami pagal perdirbėjų ir ūkininkų sutartis – taip galima išsamiai sekti visą žemės ūkio gamybos procesą. Tarp augintojų ir perdirbėjų užsimezgęs glaudus, skaidrus ir kontroliuojamas bendradarbiavimas – augintojams suteikiama derliaus realizavimo garantija ir kartu užtikrinamas tinkamas planavimo pagrindas ir numatomumas. Cukrinių runkelių kokybė reguliariai tikrinama analizuojant jų cheminius duomenis.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://register.dpma.de/DPMAregister/blattdownload/marken/2019/44/Teil-7/20191031

(1) OL L 343, 2012 12 14, p. 1.